**Park Avenue** on leveä puistokatu New Yorkin kaupungissa. Se on pohjois-etelä-suuntainen tie, joka ulottuu etelästä Manhattanilta pohjoiseen Bronxiin. Park Avenue tunnettiin kokonaisuudessaan ennen 1860-lukua **neljäntenä avenuena** (engl. *Fourth Avenue*), ja tämä nimitys on yhä nykyäänkin käytössä Etelä-Manhattanilla 14th Street -kadun eteläpuolella. Katuosuudesta Union Square -aukion laidalla 14th Street ja 17th Street -katujen välillä käytetään nimeä Union Square East ja osuus 17th Street ja 32nd Street -katujen välillä tunnetaan nimellä Park Avenue South. Suurimman osan tien pituudesta Manhattanilla Madison Avenue kulkee samansuuntaisesti yhden korttelin päässä sen länsipuolella ja Lexington Avenue sen itäpuolella.

Historia
--------

Vuonna 1941 osittain ylhäältä avoin rautatietunneli Park Avenuen alla.
Park Avenue, joka tunnettiin alun perin nimellä Fourth Avenue, kaavoitettiin yhdessä useimpien muiden Manhattanin suurten puistokatujen kanssa osana Manhattanin ruutuasemakaavaa 1810-luvulla. 1830-luvulta lähtien leveän kadun keskellä oli alun perin ylhäältä avoin maaleikkaus, jossa kulki New York and Harlem Railroad -rautatie. 1850-luvulla osa rautatiestä 34th Street ja 40th Street -katujen välillä peitettiin kannella, jonka päälle istutettiin nurmikkoa. Tästä muodostui tien keskelle puistomainen viheralue, jonka vuoksi katettua katuosuutta alettiinkin kutsua nimellä Park Avenue. Sen jälkeen kun nykyisen Grand Central -terminaalin paikalla sijainnut aikaisempi Grand Central -asema (engl. *Grand Central Station*) avattiin 1870-luvulla, myös sen pohjoispuolisia raiteita alettiin upottaa maanalaiseen tunneliin ja myöhemmin 1800-luvun lopulla myös puistokatua jatkettiin terminaalin pohjoispuolisen rautatietunnelin päälle.

1910-luvulla Grand Central -terminaalin ympärille alettiin rakentaa korotettua Park Avenue Viaductia, jota pitkin Park Avenuen liikenne pääsi keskellä puistotietä sijaitsevan rautatieterminaalin ympäri.

Reitti
------

Park Avenuen liikenne kulkee kahdessa tunnelissa Helmsley Buildingin läpi.
Puistokadun eteläinen, nykyisinkin Fourth Avenuena tunnettu osio ulottuu 8th Street -kadun kohdalta 14th Street -kadulle. Sen eteläpuolella Lower East Sidella katu muuttuu ensin Cooper Squareksi ja sitten the Boweryksi. 14th Streetin kohdalla pohjoiseen kulkiessa tie kääntyy koilliseen päin. 14th Street ja 17th Street -katujen välillä puistokatu reunustaa Union Square -aukiota itäpuolelta ja siitä käytetäänkin nimeä Union Square East. Union Squaren pohjoispuolella 32nd Streetille asti puistokadusta käytetään nimeä Park Avenue South. 32nd Street -kadun pohjoispuolelta aina Bronxin 189th Street -kadulle tien nimi on Park Avenue.

33rd Street ja 40th Street -katujen välillä tien toinen pohjoisen suuntaisen liikenteen kaista siirtyy maan alle 1830-luvulta peräisin olevaan Murray Hillin tunneliin. 40th Street ja 46th Street -katujen välillä Park Avenuen liikenne nousee Park Avenue Viaductin silloille, jotka kiertävät Grand Central -terminaalin ja päättyvät kahteen Helmsley Building -nimisen rakennuksen läpi kulkevaan tunneliin.

Terminaalin pohjoispuolella paikallisjunapalvelu Metro-North Railroadin raiteet kulkevat 47th Street -kadulta 97th Street -kadulle asti Park Avenuen alla kulkevassa tunnelissa. Park Avenue päättyy Manhattanilla 132nd Streetin pohjoispuolella ja sen liikenne yhdistyy Harlem River -kanavaa reunustavaan Harlem River Drive -tiehen. Park Avenue jatkuu kuitenkin kanavan toisella puolella Bronxissa 138th Streetin eteläpuolelta aina 189th Streetin pohjoispuolelle.

Lähteet
-------

1. ↑  1811 Commisioners Plan For New York (Alkuperäinen esitys selitteineen vuoden 1811 ruutukaavasta, jossa pohjois-etelä-suuntaiset puistokadut suunniteltiin) New York:  Cornell University. Viitattu 29.12.2015. (englanniksi)
2. ↑  Christopher Gray: Before There Was a ‘Grand’ in Central *The New York Times*.  28.2.2013. New York. Viitattu 29.12.2015. (englanniksi)
3. 1 2  Christopher Gray: Putting the Park in Park Avenue *The New York Times*.  21.7.2011. New York. Viitattu 29.12.2015. (englanniksi)
4. ↑  Christopher Gray: Streetscapes/709 and 711 Park Avenue, Between 69th and 70th Streets; When Park Ave. Was 4th, and Not Socially Correct *The New York Times*.  17.3.2002. New York. Viitattu 29.12.2015. (englanniksi)
5. ↑  Landmarks Preservation Commission: Pershing Square Viaduct (Park Avenue Viaduct) (PDF) (Vuoden 1980 esitys rakenteen suojelemisesta: "Built 1917-19")  23.9.1980. Neighborhood Preservation Center.  Arkistoitu 3.3.2016. Viitattu 29.12.2015. (englanniksi)
6. ↑  4th Avenuen osuus (4 AV) kaupungin virallisessa karttapalvelussa *NYCityMap*. New Yorkin kaupunki. Viitattu 29.12.2015. (englanniksi)
7. ↑  Tien muuttuminen 4th Avenuesta Union Square Eastiksi (UNION SQ E) ja Park Avenue Southiksi kaupungin virallisessa karttapalvelussa *NYCityMap*. New Yorkin kaupunki. Viitattu 29.12.2015. (englanniksi)
8. ↑  Park Avenue Southin (PARK AV S) osuus kaupungin virallisessa karttapalvelussa *NYCityMap*. New Yorkin kaupunki. Viitattu 29.12.2015. (englanniksi)
9. ↑  Christopher Gray: For the Helmsley Building, Restoration at the Top *The New York Times*.  15.9.1996. New York. Viitattu 29.12.2015. (englanniksi)
10. ↑  Park Avenue Viaduct (PARK AV VI), joka kiertää terminaalin kummaltakin puolelta kaupungin virallisessa karttapalvelussa *NYCityMap*. New Yorkin kaupunki. Viitattu 29.12.2015. (englanniksi)
11. ↑  Park Avenuen (PARK AV) Manhattanin pohjoispääte ja Bronxin eteläpääte kaupungin virallisessa karttapalvelussa *NYCityMap*. New Yorkin kaupunki. Viitattu 29.12.2015. (englanniksi)
12. ↑  Park Avenuen (PARK AV) pohjoispääte kaupungin virallisessa karttapalvelussa *NYCityMap*. New Yorkin kaupunki. Viitattu 29.12.2015. (englanniksi)

Käännös suomeksiKäännös suomeksi Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista.   
Alkuperäinen artikkeli: en:Park Avenue